  Майя Бывальцева Финляндиысь Сиппола гуртын Этнофутуризмъя «Сиппугри» гужем фестиваль ортче. Отчы Удмуртиысь суредасьёс но крезьгурасьёс пырисько. Со сярысь ужрадэз радъясьлэн, «Антарес» арт-центрлэн, сайтаз ивортэмын. Гужем ӵоже Сипполаын адӟытонъёс, перформансъёс, концертъёс, семинаръёс, литературая нуналъёс радъяськылозы. 1-тӥ куарусёнозь «Антарес» арт-центрын живопись, графика, скульптура, видео ӧръёсъя адӟытон ужалоз. Отчы Удмуртиысь суредасьёс Жон-Жон Сандыр, Кучыран Юри, Валерий Савин, Чудья Жени, Виталий Окунь, Тан Зы, Сергей Орлов, Энвиль Касимов но режиссёр Денис Корнилов пырисько. Озьы ик Комиысь, Карелиысь, Финляндиысь, Эстониысь, Санкт-Петербургысь суредасьёс ас ужъёсынызы тодмато. 27-тӥ инвожое Денис Корнилов «Кияса ёросысь Уддяди гуртын лэсьтэм «Анай» фильмзэ возьматоз. 29-тӥ инвожое Удмуртиысь калык артистка Надежда Уткина кантелеен шудӥсь Минна Раскиненэн ӵош (MinNadia дуэт) концерт возьматозы. Удмуртиын но солэн палэназ Надежда Уткина калык но туала крезьгурез быдэстӥсь сямен тодмо. Ӧжытэзтэк 10 ар ӵоже ини Уткина Сипполаысь кантелисткаен Минна Раскиненэн валче ӵоктосэ пыриське. Дуэтэн соос Удмуртиын возьматӥськизы ни, туэ гужем - нырысьсэ Финляндиын. Крезьгуразы кызьы удмурт, озьы ик финн йылолъёс шӧдӥсько фестивалез радъясьёсТодэ вайытом, 9-тӥ гудырикошконэ нырысьсэ Удмуртиын туала этнокультурая «Тангыра» фестиваль ортчоз.  Тегъёс: Лулчеберет Удмуртия Финляндия искусство фестиваль удмуртъёс финн-угоркалыкъёс гужем  